TNP กำไรแจ๋ว
ตัวเลขผลงานโค้งแรกในปี 60 ของ TNP หนึ่งในผู้ประกอบธุรกิจค้าปลีกและค้าส่งสินค้าอุปโภคบริโภคในจังหวัดเชียงราย นับว่าอยู่ในขั้นความสำเร็จ เพราะเติบโตมีประสิทธิภาพอย่างต่อเนื่องจากงวดเดียวกันของปีก่อน
10 พ.ค. 2560

คุณค่าบริษัท
ตัวเลขผลงานโค้งแรกในปี 60 ของบริษัท ธนพิริยะ จำกัด (มหาชน) หรือ TNP หนึ่งในผู้ประกอบธุรกิจค้าปลีกและค้าส่งสินค้าอุปโภคบริโภคในจังหวัดเชียงราย นับว่าอยู่ในขั้นความสำเร็จ เพราะเติบโตมีประสิทธิภาพอย่างต่อเนื่องจากงวดเดียวกันของปีก่อน
โดยบริษัททำผลงานในงวดผลการดำเนินงานไตรมาส 1 สิ้นสุดวันที่ 31 มีนาคม 2560 มีรายได้จากการขายและการให้บริการขยับขึ้นมาอยู่ที่ 377.43 ล้านบาท จากงวดเดียวกันของปีก่อน 348.86 ล้านบาท สาเหตุหลักมาจากการขยายสาขาอย่างต่อเนื่องในช่วงที่ผ่านมา และการบริหารจัดการได้อย่างมีศักยภาพ ส่งผลให้บริษัทมีกำไรขยับขึ้นมาอยู่ที่ 14.55 ล้านบาท หรือ 0.02 บาทต่อหุ้น จากงวดเดียวกันของปีก่อน 10.96 ล้านบาท หรือ 0.01 บาทต่อหุ้น
ถือเป็นการตอกย้ำโชห่วยไทยว่ามีความแข็งแกร่งนานแท้!
สิ่งสำคัญ เมื่อวิเคราะห์ฐานะทางการเงินเพื่อเป็นตัวแปรในการตัดสินใจต่อการลงทุน พบว่าฐานะทางการเงินของบริษัทยังแข็งแกร่งมาก เพราะบริษัทมีสินทรัพย์หมุนเวียน 331.32 ล้านบาท เมื่อนำมาเทียบกับหนี้สินหมุนเวียน 144.87 ล้านบาท ได้ค่า CURRENT RATIO อยู่ที่ระดับ 2.29 เท่า แสดงว่าสภาพคล่องทางการเงินของบริษัทมากพอสมควรเหมาะในการขยายธุรกิจต่อเนื่อง
ส่วนหนี้สินของบริษัทไม่มีอะไรที่น่าเป็นห่วง เพราะบริษัทมีหนี้สินรวมแค่ 147.80 ล้านบาท เมื่อนำมาเทียบกับส่วนของผู้ถือหุ้นมากถึง 584.91 ล้านบาท ได้ค่า D/E อยู่ที่ระดับ 0.26 เท่า แสดงว่าบริษัทปลอดจากภาระหนี้สินจริงๆ ดังนั้นไม่มีความน่าเป็นห่วง
นอกจากนี้ ผู้บริหารระบุว่า ภาพรวมธุรกิจของบริษัทในช่วงไตรมาส 2 ยังมีแนวโน้มเติบโตขึ้นต่อ จากกำลังซื้อของผู้บริโภคที่ฟื้นตัว และการกระตุ้นจากภาครัฐบาลในการจับจ่ายใช้สอยของผู้บริโภค โดยกลยุทธ์ยังคงมุ่งเน้นขยายการเติบโตของธุรกิจค้าปลีกท้องถิ่นให้มีสาขาครอบคลุมพื้นที่ศักยภาพ ตั้งเป้าเปิดสาขาเพิ่มอีก 4 สาขาในปีนี้ ใช้งบลงทุนรวม 60 ล้านบาท หรือสิ้นปีมีสาขารวมกันทั้งสิ้น 19 สาขา
เพื่อย้ำความมั่นใจเป้าหมายรายได้ทั้งปี 2560 จะเติบโตอีก 10-15% จากปีก่อนมีรายได้อยู่ที่ 1,448.20 ล้านบาท เชื่อว่าจะเป็นไปตามนั้น
สำหรับสาขาแรกของปีนี้ที่อำเภอเชียงแสน จังหวัดเชียงราย ได้เปิดให้บริการเป็นที่เรียบร้อยแล้วในเดือนเมษายนที่ผ่านมาซึ่งได้รับการตอบรับเป็นอย่างดี และจะเข้ามาสนับสนุนยอดขายในไตรมาส 2/2560 เป็นต้นไป ส่วนอีก 3 สาขาที่อยู่ระหว่างทยอยเปิดในปีนี้นั้น ที่จังหวัดเชียงราย 1 สาขา และขยายเข้าไปเปิดที่จังหวัดพะเยาอีก 2 สาขา มั่นใจจะเปิดได้ตามแผน และคาดว่าสาขาใหม่จะได้รับการตอบรับจากลูกค้าเป็นอย่างดี สนับสนุนให้ TNP ครองความเป็นผู้นำค้าปลีกท้องถิ่นของคนไทยที่มีสาขาครอบคลุมพื้นที่ในจังหวัดเชียงรายและบริเวณใกล้เคียงได้
ส่วนศูนย์กระจายสินค้าแห่งใหม่บนเนื้อที่กว่า 10,000 ตร.ม. จะเปิดใช้งานได้อย่างเต็มศักยภาพในช่วงปลายเดือนนี้ เป็นอีกปัจจัยสนับสนุนการขยายสาขาในช่วงต่อจากนี้ของธนพิริยะ ให้แข็งแกร่งกว่าเดิม
TNP เป็นหุ้นค้าปลีกอีกตัวที่น่าจับตา!!
…
ผู้ถือหุ้นรายใหญ่
 
รายชื่อกรรมการ